Diari Oficial de la Generalitat Valenciana


Sumari del DOGV 5572, del 07-08-2007 (2007/10728)

ORDE de 25 de juliol de 2007 de la Conselleria d'Educació per la qual es convoquen ajudes al transport universitari a la Comunitat Valenciana per al curs 2007/2008.
--------------------------------------------------------------------------------------------------------------------------------------------------------------------

### Dades del document

Número de DOGV
:   5572

Data del DOGV
:   07-08-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/10416


Data del document
:   25-07-2007

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * suport econòmic
    * universitat
    * transport escolar
    * estudiant
    * empresa de transport
    * associació
    * cooperativa de consum
    * administració local
    * ajuda pública

ORDE de 25 de juliol de 2007 de la Conselleria d'Educació per la qual es convoquen ajudes al transport universitari a la Comunitat Valenciana per al curs 2007/2008. [2007/10302]
La Generalitat, des de l'any 1994, ha dut a terme actuacions en matèria de transport per a estudiants universitaris residents en poblacions de la Comunitat Valenciana allunyades dels centres universitaris, a fi de limitar l'impacte d'este tipus de gastos en les economies familiars i de garantir una verdadera igualtat d'accés als ensenyaments universitaris amb independència del lloc de residència.
Esta iniciativa de la Generalitat obté resposta tant dels mateixos estudiants, agrupats en associacions, com d'empreses de transport i ajuntaments, cosa que ha permés posar en marxa un conjunt de servicis de transport universitari que beneficien universitaris de prop de 200 municipis de la Comunitat Valenciana.
Per tot això, fent ús de les atribucions que em conferixen l'article 28.e) de la Llei 5/1983, de 30 de desembre, del Consell, modificada per la Llei 12/2007, de 20 de març,
ORDENE
Primer
Convocar ajudes econòmiques per al finançament de servicis de transport universitari en l'àmbit de la Comunitat Valenciana, per al curs acadèmic 2007/2008.
Segon
Esta convocatòria tindrà caràcter plurianual d'acord amb el que disposa la disposició addicional tercera de la Llei 10/98, de 28 de desembre, de Mesures Fiscals, de Gestió Administrativa i Financera i d'Organització de la Generalitat.
L'import global màxim de les ajudes que s'han de concedir no podrà excedir 801.575,00 euros i el seu pagament s'efectuarà en dos fases:
La primera fase, corresponent al primer trimestre del curs 2007/2008, es finançarà a càrrec de l'aplicació pressupostària 11.03.01 del programa 422.60 Universitat i Formació Superior, línia de subvenció T1314000 de l'exercici pressupostari 2007, per un import de 166.266,58 euros.
El finançament de la segona fase, corresponent al primer semestre de l'any 2008, per un import de 635.308,42 euros, estarà condicionat a l'existència de consignació pressupostària suficient i adequada en l'exercici 2008.
Tercer
S'aproven les bases que han de regir la concessió d'ajudes a les quals es referix la present orde i que s'inclouen com a annex I.
DISPOSICIONS FINALS
Primera
Es faculta el director general d'Universitat i Estudis Superiors perquè dicte les instruccions complementàries que siguen necessàries per a dur a terme el que disposa esta orde i es delega en ell l'atribució d'atorgar les subvencions a què es referix esta convocatòria.
Segona
La present orde entrarà en vigor el mateix dia que es publique en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i 10, 14, 44 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar potestativament un recurs en reposició, excepte quan el recurrent siga un ajuntament, o bé es podrà plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació en el termini d'un mes a comptar des de l'endemà de la publicació en el Diari Oficial de la Comunitat Valenciana.
b) El recurs contenciós administratiu haurà de plantejar-se davant del Tribunal
Superior de Justícia de la Comunitat Valenciana en el termini de dos mesos a comptar des de l'endemà de la publicació en el Diari Oficial de la Comunitat Valenciana.
València, 25 de juliol de 2007
El conseller d'Educació,
ALEJANDRO FONT DE MORA TURÓN
ANNEX I
Bases per a la concessió d'ajudes econòmiques per al finançament de servicis de transport universitari.
1. Finalitat.
La finalitat d'estes ajudes és facilitar l'accés a la universitat als alumnes universitaris que residisquen en poblacions diferents dels centres universitaris on cursen els seus estudis, quan concórreguen els requisits establits en les presents bases.
2. Beneficiaris.
Podran sol·licitar estes ajudes els ajuntaments, les associacions d'estudiants universitaris, les cooperatives de consumidors i usuaris la finalitat de les quals siga el transport universitari i, subsidiàriament, i per a aquelles rutes on no concórreguen algun d'estos, les empreses de transport públic regular permanent d'ús general.
3. Requisits.
a) La distància entre el centre universitari i la població o poblacions des de la qual es preste el servici no serà inferior a 20 km ni superior a 90 km.
b) El temps de duració del trajecte no serà superior a 90 minuts.
c) El servici haurà de prestar-se en períodes lectius del curs acadèmic 2007/2008 i els horaris hauran d'ajustar-se als de la jornada lectiva.
d) El punt de destinació i el d'origen del retorn serà el corresponent Campus Universitari.
e) La prestació del servici es realitzarà a risc i ventura de l'empresa que haja de realitzar el transport, i sempre complint allò que disposa la normativa reguladora de l'activitat del transport.
f) En el supòsit d'empreses de transport públic regular permanent d'ús general, estes hauran d'aplicar un descompte als estudiants universitaris, que en cap cas podrà ser inferior al 25% de la tarifa oficial aprovada per la conselleria d'Infraestructures i Transport per a l'any 2007.
4. Sol·licituds.
Les sol·licituds, dirigides al conseller d'Educació, han de formalitzar-se segons el model que figura com a annex II de la present orde.
La presentació de la sol·licitud implicarà l'autorització per l'interessat a la conselleria d'Educació per a comprovar, per mitjans telemàtics que està al corrent de les obligacions amb l'Agència Estatal d'Administració Tributària, amb la Hisenda de la Generalitat Valenciana i amb la Tresoreria General de la Seguretat Social.
No obstant això, el dit consentiment podrà ser denegat expressament pels sol·licitants, i en este cas, hauran d'aportar els corresponents certificats que acrediten que estan al corrent de les obligacions amb l'Agència Estatal d'Administració Tributària, amb la Hisenda de la Generalitat Valenciana i amb la Tresoreria General de la Seguretat Social.
5. Termini de presentació.
El termini de presentació de sol·licituds serà d'un mes des de l'endemà de la publicació d'esta orde en el Diari Oficial de la Comunitat Valenciana.
6. Lloc de presentació.
Les sol·licituds es presentaran en el Registre General de la conselleria d'Educació o en qualsevol dels llocs i pels procediments a què fa referència l'article 38 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999.
7. Documentació complementària de la sol·licitud.
La sol·licitud ha d'anar acompanyada, si és el cas, dels documents originals o fotocòpies compulsades següents:
a) DNI del firmant de la sol·licitud.
b) NIF i estatuts o documentació acreditativa de la constitució de l'entitat sol·licitant.
c) En el cas que el firmant de la sol·licitud actue en nom i representació d'una altra persona física o jurídica, acreditarà esta representació per qualsevol de les formes establides en l'article 32.3 de la Llei de Règim Jurídic de les Administracions Públiques i Procediment Administratiu Comú.
d) Declaració jurada o promesa de no haver sol·licitat o obtingut cap altra ajuda o subvenció per a la mateixa finalitat, o bé, si és el cas, de les que haja sol·licitat o obtingut, amb indicació de l'entitat concedent i de la quantia.
e) Memòria tipus on es mostre el cost, la viabilitat i idoneïtat de l'activitat per a la qual se sol·licita l'ajuda, ajustada al model que figura com a annex III d'esta orde.
f) Descripció detallada de rutes, ajustada al model que figura com a annex IV d'esta orde.
g) Descripció d'eixides i tornades per ruta, ajustada al model que figura com a annex V d'esta orde.
h) Instància manteniment de tercers ajustada al model que figura com a annex VI d'esta orde.
i) Declaració responsable de l'entitat sol·licitant de no trobar-se incursa en cap de les circumstàncies recollides en els apartats 2 i 3 de l'article 13 i en l'apartat 5 de l'article 34, de la Llei 38/2003, de 17 de novembre, General de Subvencions, ajustada al model que figura com a annex VII d'esta orde.
j) En cas de ser el sol·licitant una associació, municipi o cooperativa de consumidors i usuaris la finalitat de la qual siga el transport universitari, serà necessari presentar:
- Precontracte o contracte amb una empresa de transport públic regular permanent d'ús especial.
- Autorització administrativa especial, a favor de l'empresa, necessària per a la realització de transport públic regular permanent d'ús especial, expedida pels servicis territorials de la Direcció General de Transports i Logística, que cobrirà la totalitat del recorregut. En el supòsit de no disposar d'esta en el moment de sol·licitar l'ajuda, haurà d'adjuntar el document que acredite haver-la sol·licitada, i ha de remetre-la així es dispose d'esta.
k) En cas de ser el sol·licitant una associació d'estudiants universitaris o cooperativa de consumidors i usuaris l'objecte de la qual siga el transport universitari, serà necessari presentar còpia del llibre registre de socis i certificat del president de l'associació o cooperativa en què faça constar el nombre de socis, amb el nom, cognoms i DNI, que efectivament utilitzen diàriament el servici de transport universitari.
l) En el cas d'empreses de transport públic regular permanent d'ús general, serà necessari aportar:
- La concessió administrativa per a la prestació del servici.
- El quadre de tarifes aprovat per la conselleria d'Infraestructures i Transport per a l'any 2007.
- El quadre de tarifes a aplicar als estudiants universitaris.
m) Declaració responsable de l'entitat sol·licitant relativa al compliment de la normativa sobre integració laboral de persones amb discapacitat, o si és el cas, de l'exempció de la dita obligació, de conformitat amb el que establix l'article 5 del Decret 279/2004, de 17 de desembre, del Consell de la Generalitat, ajustada al model que figura com a annex VIII d'esta orde.
8. Instrucció del procediment i proposta de resolució.
L'òrgan competent per a la instrucció del procediment serà la Direcció General d'Universitat i Estudis Superiors, el qual realitzarà d'ofici totes les actuacions que considere necessàries per a la determinació, coneixement i comprovació de les dades en virtut de les quals s'haja de dictar la resolució.
L'examen i valoració dels expedients presentats i la consegüent proposta de concessió i denegació de les ajudes correspondrà a una Comissió d'Avaluació composta per:
- President: el director general d'Universitat i Estudis Superiors, o persona en qui delegue.
- Secretari: un funcionari designat pel director general d'Universitat i Estudis Superiors, que actuarà amb veu i sense vot.
- Un membre designat per la Federació Valenciana de Municipis i Províncies.
- Un membre designat per cada una de les universitats de la Comunitat Valenciana.
- Un funcionari designat pel director general de Transports i Logística, de la conselleria d'Infraestructures i Transport.
La Comissió ajustarà el seu funcionament al que establix l'article 22 i següents de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú.
9. Criteris de concessió.
Les ajudes es concediran a aquelles sol·licituds que reunisquen els requisits indicats en la base 3 i la quantia de l'ajuda serà determinada d'acord amb el barem següent:
a) La distància entre la població o poblacions des de la qual es preste el servici i el centre universitari. Queden excloses les distàncies inferiors a 20 quilòmetres, o superiors a 90 quilòmetres.
Funcions que determinen el paràmetre de ponderació distància del trajecte:
- Si la distància des de l'origen a la destinació es troba dins de l'inteval quilomètric 20-24 km s'aplica la ponderació nombre de km-15 = punts assignats.
- Si la distància des de l'origen a la destinació es troba dins de l'inteval quilomètric 25-85 km s'aplica la ponderació nombre de km multiplicat per 0,20 més 5 = punts assignats.
- Si la distància des de l'origen a la destinació és superior a 85 km s'aplica la ponderació 22 punts.
b) El temps de trajecte. Queden exclosos els trajectes superiors a 90 minuts.
Funcions que determinen el paràmetre de ponderació temps de trajecte:
- Si el temps de trajecte des de l'origen a la destinació es troba dins de l'inteval 20-24 minuts s'aplica la ponderació nombre de minuts ?15 = punts assignats.
- Si el temps de trajecte des de l'origen a la destinació es troba dins de l'inteval 25-85 minuts s'aplica la ponderació nombre de minuts multiplicat per 0,20 més 5 = punts assignats.
- Si el temps de trajecte des de l'origen a la destinació és superior a 85 minuts s'aplica la ponderació 22 punts.
c) El nombre d'estudiants als quals es proporcionarà el servici, computat sobre el cens universitari disponible en els següents percentatges d'este:
- El 30% en aquells municipis que hi haja mitjà de transport per ferrocarril de rodalia.
- El 30% en els municipis el temps de trajecte dels quals fins al centre universitari siga entre 80 i 90 minuts.
- El 55% en la resta dels casos.
Els dits percentatges no s'aplicaran per al supòsit d'associacions, cooperatives i ens locals que acrediten degudament el nombre d'associats que utilitzen el transport universitari, i en este cas s'aplicarà el nombre d'alumnes efectivament transportats.
A cada alumne li serà assignat un punt.
d) L'existència o inexistència d'altres sistemes de transport alternatiu, i la concurrència de sol·licituds per a un mateix recorregut o semblant.
Li serà assignat fins a un màxim de dos punts.
e) L'adaptació del vehicle a persones amb discapacitats físiques.
Li serà assignat cinc punts.
f) La racionalització i optimització del sistema o sistemes de transport existent.
Li serà assignat fins a un màxim de deu punts.
g) El cost del servici per alumne.
Li serà assignat fins a un màxim de deu punts.
h) La dimensió de l'àmbit geogràfic d'influència que comportarà la posada en funcionament del servici.
Li serà assignat fins a un màxim de deu punts.
i) La qualitat del servici i l'import del descompte efectuat als estudiants.
Li serà assignat fins a un màxim de deu punts.
j) La prestació del servici en anteriors convocatòries.
Li serà assignat fins a un màxim de deu punts.
k) Les empreses que acrediten amb anterioritat a la publicació de la convocatòria, ocupar un major percentatge de treballadors discapacitats en relació amb la respectiva plantilla o es comprometen a contractar un percentatge major de treballadors discapacitats durant l'àmbit temporal de la subvenció, tindran preferència en l'adjudicació en cas d'empat en la puntuació.
10. Quantia màxima.
L'import de les subvencions atorgades per esta convocatòria en cap cas podrà ser de tal quantia que, aïlladament o en concurrència amb subvencions i ajudes d'altres administracions públiques, o d'altres ens públics o privats, supere el cost de l'activitat que ha de desenrotllar el beneficiari.
11. Resolució.
A la vista de la sol·licitud, de la documentació presentada i de la proposta de concessió amb la seua quantia o denegació formulada per la Comissió Avaluadora, si concorren els requisits exigits i fins al límit del crèdit existent en la línia pressupostària que corresponga, el director general d'Universitat i Estudis Superiors, per delegació del conseller, acordarà la concessió de l'ajuda i la seua quantia. En cas contrari, la denegarà.
El termini per a dictar una resolució serà fins al 26 d'octubre de l'any 2007. En el cas que no es dicte una resolució per l'òrgan competent en este temps, es podrà considerar desestimada la sol·licitud per silenci administratiu.
La Resolució es publicarà en el Diari Oficial de la Comunitat Valenciana, i també en el tauler d'anuncis de la conselleria d'Educació i de les direccions territorials d'esta a Alacant, Castelló i València. La publicació substituirà la notificació individual i tindrà els mateixos efectes d'esta, d'acord amb el que disposa l'article 59.6 de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú.
12. Obligacions dels beneficiaris.
Els beneficiaris de la subvenció tenen les obligacions següents:
a) Realitzar l'activitat que fonamente la concessió de l'ajuda, en els termes establits en la convocatòria i compromesos en la sol·licitud.
b) Les empreses de transport hauran d'exposar clarament en tots els autobusos de les línies subvencionades i en tots els centres de venda de bitllets o bons, la tarifa per als estudiants universitaris, fent constar que està subvencionada per la conselleria d'Educació.
c) Comunicar a la conselleria d'Educació l'obtenció d'altres subvencions o ajudes concedides per a la mateixa finalitat.
d) Les altres a què fa referència l'article 47 del Text Refós de la Llei d'Hisenda Pública de la Generalitat Valenciana i l'article 14 de la Llei 38/2003, de 17 de novembre, General de Subvencions.
13. Justificació i pagament.
El pagament de l'ajuda s'efectuarà en dos fases:
a) La primera fase, en finalitzar el primer trimestre del curs acadèmic 2007/2008, una vegada que el beneficiari haja justificat suficientment que ha realitzat l'activitat subvencionada, per mitjà de la presentació de la documentació que més avall s'indica, relativa a este període de temps.
b) La segona fase, en finalitzar el curs acadèmic 2007/2008, una vegada justificada la realització de l'activitat, per mitjà de la presentació de la documentació justificativa que més avall s'indica, relativa al primer semestre de l'any 2008.
La justificació s'efectuarà abans del 26 de novembre de l'any 2007 per a la primera fase i abans del 14 de juliol de l'any 2008 per a la segona fase, per mitjà de la presentació davant de la Direcció General d'Universitat i Estudis Superiors, de la següent documentació original o fotocòpia compulsada, segons siga procedent:
1. Memòria explicativa subscrita pel representant legal de l'entitat beneficiària de les activitats realitzades on es declare el grau de compliment de l'activitat subvencionada i expresse que ha quedat complida l'activitat que ha motivat la concessió de la subvenció, amb expressió detallada de les dades sobre el servici prestat (rutes, alumnes transportats, descomptes realitzats, punts d'anada i tornada, etc.). Quan les activitats hagen sigut finançades, a més de amb la subvenció, amb fons propis o altres subvencions o recursos ha d'acreditar-se l'import, procedència i aplicació d'estos fons.
2. En el cas que el beneficiari siga un municipi, una associació d'estudiants universitaris o una cooperativa d'usuaris i consumidors la finalitat de la qual siga el transport universitari, estes hauran d'aportar a més les factures expedides per l'empresa contractista (no sent necessari acreditar que estes han sigut efectivament pagades amb anterioritat a la finalització del termini de presentació de la justificació), així com el contracte firmat amb l'empresa.
3. En el cas que el beneficiari siga una empresa de transport públic regular permanent d'ús general, hauran d'aportar un informe de la Delegació d'Alumnes corresponent a la Universitat de destinació, on es faça constar el compliment efectiu de l'activitat subvencionada. Presentarà també memòria justificativa del cost incorregut per la realització de l'actuació subvencionada, amb el desglossament de cada una de les despeses contretes i ingressos obtinguts, subscrita pel responsable de l'àrea econòmica de l'empresa, amb el vistiplau del representant legal.
4. En el cas que el beneficiari haja presentat denegació expressa sobre consentiment perquè la conselleria obtinga directament els corresponents certificats telemàtics, este ha de presentar els corresponents certificats que acrediten que es troba al corrent en el compliment de les seues obligacions tributàries i amb la Seguretat Social,
5. Declaració responsable que acredite que el beneficiari no és deutor de la Generalitat per reintegrament de subvencions.
La no-presentació de la documentació més amunt indicada en el termini establit suposarà la pèrdua del dret a percebre la totalitat de la subvenció.
14. Facultats de l'administració.
Corresponen al director general d'Universitat i Estudis Superiors les facultats següents:
a) Apreciar si l'activitat per a la qual se sol·licita l'ajuda és congruent amb la finalitat d'esta convocatòria, i si el beneficiari, la sol·licitud i la documentació exigida complixen els requisits que establixen estes bases.
b) Acordar la reducció de l'import total de l'ajuda, segons el cost real de l'activitat i de les altres ajudes o subvencions que s'hagen concedit al beneficiari per la mateixa activitat.
c) Deixar sense efecte l'ajuda concedida si el beneficiari no complix qualsevol de les obligacions que li imposen estes bases, amb audiència prèvia a l'interessat. Correspon al director general dictar la resolució motivada corresponent.
d) Modificar la resolució de concessió de l'ajuda, inclús la quantia, per alteració de les condicions tingudes en compte per a la concessió.
e) Comprovar el compliment de la finalitat per la qual es concedix la subvenció i l'aplicació dels fons rebuts.
f) Qualsevol altra que li atorgue la legislació vigent.